5. פרק המסקנות

המשפט *" The Whole is Greater than the Sum of its Parts "* המיוחס לפילוסוף היווני אריסטו (Metaphysics , Book 8 Aristotle. ) ושאומץ על יד תיאוריית הגשטאלט, משמעו שלשלם יש ערך גדול , עמוק ונרחב, יותר מאשר סך חלקיו בנפרד. האינטראקציה בין החלקים וההקשרים ביניהם, היא המשמעותית והיא זו הנותנת תמונה הוליסטית לתופעה. כך גם במחקר זה ניתן לראות כיצד מכלול המסקנות בין היותן עובדתיות, מושגיות או יישומיות, בונה את ההבנה באשר לנושא המחקר- אוריינטציית העתיד ושאיפות תעסוקתיות של נוער נושר. במחקר זה הוצגו שלוש שאלות עיקריות המבקשות לבחון את התופעה של אוריינטציית העתיד ושאיפות תעסוקתיות של נוער נושר. המסקנות יוצגו לפי סדר שאלות המחקר.

5.1 מסקנות עובדתיות

5.1.1 מסקנות עובדתיות שעלו משאלת מחקר 1 : כיצד בני נוער נושרים תופסים את עתידם והאם הם בעלי אוריינטציית עתיד?

מתוך שאלת המחקר הראשונה ניתן לומר שלבני הנוער הנחקרים הייתה אוריינטציית עתיד. בקטגוריות מסוימות ידעו בני הנוער להגדירה בצורה בהירה ופעמים אחרות בצורה עמומה ולפיכך המסקנה היא שאוריינטציית העתיד נתפסת אצל בני נוער נושרים, כרצף דיאלקטי בין קיומה לאי קיומה, תוך התייחסות לטווח הקצר לעומת התייחסות לטווח הארוך. אוריינטציית העתיד של הנוער הנושר הייתה מוגדרת באמצעות קטגוריות מתחומי חיים שונים ובהתאם לזווית הראייה הייחודית לו, כנוער אשר נשר ממסגרות לימוד. כך ניתן לראות כיצד בהתייחסות והקשר להקמת משפחה בעתיד, אוריינטציית העתיד הייתה יותר עמומה ופחות מוגדרת, ככל הנראה בגלל המורכבות והקשיים המאפיינים את משפחותיהם הגרעיניות בהווה.

בהקשר ללימודים, רובם של המרואיינים, התקשו לראות את עצמם משתלבים בלימודים אקדמיים גבוהים ולפיכך הייתה זו שאיפה שנתפסה כקשה להשגה, אבל לעומת זאת כן ראו את עצמם משתלבים בלימודים קצרי טווח וממוקדים. דווקא בהקשר של השירות הצבאי, שהוא השלב הבא בעתידם, לאחר סיום מסגרת הלימוד, נראה היה שיחסם של בני הנוער לעתיד קרוב זה, התבטא בעמימות וחוסר הגדרה, ככל הנראה בגלל הפחד וחוסר המוטיבציה לגיוס לצבא ולשירות משמעותי. לעומת העמימות בחלק הזה, ניתן דגש רב בכל הקשור למקום המגורים העתידי, כאשר אוריינטציית העתיד נתפסה כאפשרות לשינוי ולמוביליות חברתית.

לצד קטגוריות בתחומי החיים, בני הנוער המרואיינים אף הביעו רגשות, אמונות והתמודדות עם מכשולים באשר לעתיד. כך ניתן לראות כיצד אוריינטציית העתיד של בני נוער נושרים מושפעת מהיכולת או אי היכולת שלהם לבטא מנעד רחב של רגשות , ככל שהנערים הביעו יותר רגשות בין אם היו אלו פחד, דאגה או תקוות, כך הייתה יכולת גדולה יותר להגדיר את העתיד ולהתייחס אליו. ובאופן דומה, כך גם לגבי יכולת ההבעה שלהם לבטא אמונות בעצמם, המבססות מחשבות אופטימיות באשר לחיים. עבור בני הנוער הנושרים, אוריינטציית העתיד אינה מתפקדת רק כרעיון או אידאל לגבי החיים, אלא גם מהווה דרך לקדם עמידות וחוסן אישי ולהפחית באמצעותה, התנהגויות סיכון בהווה.

5.1.2 מסקנות עובדתיות שעלו משאלת מחקר 2: מה הן השאיפות התעסוקתיות של נוער נושר?

משאלת המחקר השנייה התמקדו המסקנות בהבנה שישנו קשר חזק בין חוויות החיים האישיות של בני הנוער לבין הבחירה בשאיפה תעסוקתית, וכמו כן, שאותן שאיפות נתפסות בעיניהם כבעלות ערך חברתי וכלכלי, דרכן יוכלו למצב את עצמם בצורה אחרת בעתיד. השאיפות התעסוקתיות שנבחרו על יד בני הנוער, משני כלי המחקר, היו מתחומי עיסוק שונים ומגוונים שבעיקרם היו מחשבים, ספורט ופסיכולוגיה. רוב השאיפות התעסוקתיות התמקדו בלמידה המכוונת לרכישת מקצוע, אך לאו דווקא בצורתה הפורמלית. דבר המדגיש את הפער בין הרצון להיות במקצוע מסוים לבין החשש מלימודים פורמליים גבוהים. בהקשר מגדרי, השאיפות התעסוקתיות של בני נוער נושרים היו מוטות מגדרית, בין שאיפות של הנערות, לשאיפות של הנערים. המסקנה היא שלא ניתן לראות הבדלים בין החלוקה המגדרית של שאיפות תעסוקתיות של נוער נושר לבין החלוקה המגדרית של שאיפות תעסוקתיות של נשים וגברים, המתרחשת בכלל החברה.

נקודת התייחסות נוספת מתקשרת לפער הקיים בין העובדה שלבני הנוער הנושרים היו שאיפות תעסוקתיות מתחומים שונים ומגוונים , שאיפות תעסוקתיות חיוביות ונורמטיביות, לבין התפיסות המושרשות של הצוותים המקצועיים ביחידות לקידום נוער וכך גם לרובם של המחקרים, תפיסות המציינות שלבני נוער נושרים אין שאיפות תעסוקתיות ובמידה וישנן הן נמוכות ובעלות אופי עברייני או שלילי. המסקנה היא שפער זה משקף דעות סטריאוטיפיות לגבי הנוער הנושר וממצב אותם כנוער חלש, חסר אופק, חלומות או שאיפות. פער זה אינו יכול לקדם את האחריות של צוותים אלו, על פיתוח אוריינטציית עתיד ושאיפות תעסוקתיות חיוביות ונורמטיביות עבור בני נוער אלו.

5.1.3 מסקנות עובדתיות שעלו משאלת מחקר 3: מהם המרכיבים הסוציולוגיים-פסיכולוגיים המעורבים באוריינטציית העתיד ושאיפות תעסוקתיות של נוער נושר?

משאלת המחקר השלישית, ניתן לומר שראשית לכל אחת מהדיסציפלינות ישנה השפעה על אוריינטציית העתיד ושאיפות תעסוקתיות של נוער נושר , אך לא ניתן להפריד בצורה ברורה בין ההשפעות הסוציולוגיות להשפעות הפסיכולוגיות. יתרה מכך, התמונה ההוליסטית של ההשפעות היא בעצם יחסי הגומלין וההדדיות בין הרכיבים הסוציולוגיים לרכיבים הפסיכולוגיים. המרכיבים הדומיננטיים מתחום הסוציולוגיה היו השפעת ההורים, בית הספר ועצם הנשירה עצמה וכן דמויות לחיקוי משמעותיות בחייהם של בני הנוער. המרכיבים הדומיננטיים מתחום הפסיכולוגיה היו תפיסת האני והאינטגרציה שלו בשלושת ממדי הזמן, הדימוי העצמי והתפיסה העצמית של נוער נושר, תהליכים של שינוי שעברו בתקופה האחרונה בני הנוער וכיצד תהליכים אלו משפיעים על הסתכלותם על העתיד וכמו כן התנסויות שונות. מתוך כך ניתן להבין שאוריינטציית העתיד ושאיפות תעסוקתיות נתפסים כקשורים למערכת היחסים בין ההורים והמשפחה לבין הנער. כלומר, ככל שמערכת היחסים הייתה קרובה ומלוכדת יותר, כך אוריינטציית העתיד ושאיפותיהם התעסוקתיות היו ברורות וממוקדות יותר למרואיינים. כמו כן, אוריינטציית העתיד ושאיפות תעסוקתיות של נוער נושר תלויה בתעסוקת ההורים ומצבה הכלכלי של המשפחה ומבוססת על שיח מקדם ומובנה בין בני הנוער להוריהם, באשר לעתיד. מתוך כך המסקנה היא שעל מנת לקדם שיח כזה נדרשת העלאת המודעות של ההורים באשר לחשיבות של אוריינטציית עתיד ומשמעותה בגיל ההתבגרות.

ממצאי המחקר הראו שגם לבית הספר השפעה מכרעת על אוריינטציית העתיד ושאיפות תעסוקתיות של נוער נושר, כאשר חווית הנשירה, כזו המכילה בתוכה כאב וסבל ונתפסת כטראומטית עבורם, היא הדומיננטית ביותר. עיקר ההשפעה קשור ליחס השלילי ההדדי בין בית הספר לבני הנוער, בתקופה של קדם הנשירה, יחס שהשפיע על התפתחותם ההשכלתית, האישית והחברתית. לפיכך, שאיפות תעסוקתיות ואוריינטציית העתיד של נוער נושר תלויות בתפקיד של מסגרת הלימודים בפיתוח וגיבוש הזהות האישית של בני הנוער, לא רק בהווה אלא גם זו העתידית וכן בהכנה ובמעבר בין בית הספר לעולם המבוגרים בכלל ולעולם העבודה בפרט. רכיב סוציולוגי נוסף המשפיע על אוריינטציית העתיד ושאיפות תעסוקתיות של נוער נושר הינן הדמויות לחיקוי הסובבות את חייהם של בני הנוער הנושרים הכוללים בני משפחה, מעסיקים או מנטורים עסקיים ותעסוקתיים ודמויות בעלות רקע דומה.

מתוך כך המסקנות היו ששאיפות תעסוקתיות ואוריינטציית העתיד של נוער נושר מתעצבות באמצעות בני המשפחה המהווים מודלים לחיקוי, אצל בני נוער נושרים ממשפחות חד הוריות, האחים הבוגרים לוקחים על עצמם תפקיד זה. מודלים לחיקוי נוספים הם מעסיקים ומנטורים תעסוקתיים, המהווים דמויות משמעותיות בחייהם של הנושרים, הם מקור חשוב ללמידה והתפתחות עבור בני הנוער בעיקר בתחום של זיהוי שאיפה תעסוקתית. בנוסף, אוריינטציית העתיד ושאיפות תעסוקתיות של נוער נושר מתעצבות בצורה חזקה מאוד באמצעות מודלים לחיקוי הקרובים בהיסטוריית החיים שלהם לאותם בני נוער.

מתוך הרכיבים הפסיכולוגיים המעורבים באוריינטציית העתיד ושאיפות תעסוקתיות של נוער נושר ניתן להבין ששני תחומים אלו מושפעים מהאינטגרציה של ה"אני" ביחס לשלושת ממדי הזמן, עבר-הווה-עתיד, כמרכיב חשוב בבנייה של הזהות האישית של בני הנוער. ככל שבני הנוער ידעו להגדיר את עצמם דרך שלושת ממדי הזמן, כך ניתן היה לראות את היכולת לבנות עתיד חיובי ומלא. גם לדימוי העצמי ולתפיסה העצמית של בני הנוער, יש השפעה על אוריינטציית העתיד ושאיפות תעסוקתיות , בעיקר אלו הקשורים לזהותם כתלמידים, שם הדימוי העצמי והתפיסה העצמית היו נמוכים והשפעתם הייתה בתהליך פיחות של השאיפות התעסוקתיות ומעבר משאיפה תעסוקתית אידיאלית , לשאיפה תעסוקתית מציאותית. מכאן המסקנה היא שיש לחזק, עבור בני נוער נושרים דימוי עצמי זה, על מנת שיוכלו לבסס שאיפה תעסוקתית גבוהה. מסקנה נוספת מציבה את תהליך השינוי האישי שעשו בני הנוער במסגרת העבודה החינוכית-טיפולית אותם עוברים ביחידות לקידום נוער, תהליך המקדם רווחה נפשית, מחזק ביטחון עצמי ומדגיש את הכוחות , כזרז קריטי לקיומם של אוריינטציית עתיד ושאיפות תעסוקתיות אצל בני נוער אלה. רכיב פסיכולוגי נוסף של התפתחות אוריינטציית עתיד ושאיפות תעסוקתיות הוא בעצם קיומן של התנסויות אישיות ובעיקר אלו מתחום עולם העבודה. התנסויות אלו מרחיבות את החשיפה, היכרות והידע באשר למקצועות שונים בעולם וכמו כן, מפתחות קשת רחבה של מיומנויות, המקדמות מסוגלות עצמית ואת היכולת של בני הנוער להאמין שהם יכולים לשאוף ולהשיג מטרות לעתיד. בנוסף, התנסויות אלו משמעותיות בגיבוש הזהות אישית, בגיל ההתבגרות.

ללא ספק המסקנה המשמעותית ביותר מבחינת מחקר זה היא שאוריינטציית העתיד ושאיפות תעסוקתיות של נוער נושר תלויות בפרופיל הנערים הנושרים ודפוסי נשירתם הייחודיים ולפיכך לא ניתן יהיה למצוא אחידות באשר לכלל האוכלוסייה. תהליך השינוי במאפייני אוכלוסיית הנושרים, אלו השונים מהתפיסות המסורתיות שהיו מקובלות עד כה, יוצר מארג שלם של הבנות חדשות באשר לאוריינטציית העתיד ושאיפות תעסוקתיות של נוער נושר בישראל.

5.2 מסקנות מושגיות ---

ברמה המושגית, ממצאי המחקר מאפשרים לקדם מודל אינטגרטיבי על אוריינטציית העתיד ושאיפות תעסוקתיות של נוער נושר המבוסס על הנתונים שנאספו במחקר זה. איור XX מציג את המודל המושגי שעלה מהמחקר.

Conceptualization Model



Figure XX: Integrative Model regarding Future Orientation and Occupational Aspirations of Dropout Youth in Israel (IMFAOA DY)

 מודל ה IMFAOADY מציג את ההקשרים וההשפעות בין מושגים שונים שעלו מהדיון בממצאים ונותן תמונה רחבה לתופעה של אוריינטציית העתיד ושאיפות תעסוקתיות של נוער נושר בישראל. המושגים הבולטים מהתחום של הסוציולוגיה היו ההורים ובמרכזם מבנה המשפחה ותעסוקת ההורים, בית הספר ובמרכזו חווית הנשירה או המושג "דמות לחיקוי" , מושג שחזר על עצמו רבות במהלך הראיונות ובמרכזו תהליכי המנטורינג, אותם עברו בני הנוער המרואיינים. המושגים הבולטים בתחום הפסיכולוגיה היו ה"אני" ( self ) בפרספקטיבת הזמן, מושגים של דימוי עצמי ותפיסה עצמית וחיבורם לרגשות, אמונות או מסוגלות להתמודדות עם מכשולים, שינוי כתהליך מרכזי בהתפתחות אישית וכמו כן המושג 'התנסויות' ומשמעותן בהתפתחות אוריינטציית עתיד ושאיפות תעסוקתיות. ניתן לראות כיצד הרכיבים הסוציולוגיים והפסיכולוגיים, שלובים זה בזה ומשפיעים הדדית על נושאים אלו. לדוגמא, השפעתם של ההורים ובעיקר תעסוקתם, על אוריינטציית העתיד ושאיפות תעסוקתיות של נוער נושר, אך גם, אם לא יותר, השפעתם של ההורים, על הדימוי העצמי ותפיסה עצמית של בני נוער אלו. הדימוי עצמי והתפיסה עצמית משפיעים, באופן ישיר, על השאיפה התעסוקתית , כך שבמקרים של דימוי עצמי נמוך יתקיים תהליך פיחות בין שאיפה תעסוקתית גבוהה לשאיפה תעסוקתית נמוכה.

דוגמא נוספת מחברת בין בית הספר וחוויית הנשירה לדימוי העצמי והתפיסה העצמית של בני הנוער, עם דגש מיוחד על תפיסתם העצמית כתלמידים בהווה ותלמידים בעתיד. חיבור המתקשר גם לבחירות בשאיפות תעסוקתיות שאינן מכוונות ללימודי המשך אקדמאים ופורמליים אלא ללמידה אוטודידקטית וקצרת מועד. דוגמא אחרת, ההתנסויות האישיות , בעיקר אלו שבתעסוקה, מפתחות מיומנויות ומסוגלות אישית ומקדמות על ידי כך, את הדימוי העצמי והתפיסה העצמית, אך גם מקושרות עם עבודת המנטורינג של המעסיקים והמנטורים התעסוקתיים, אותם תופסים בני הנוער כמודלים לחיקוי.

מסקנה מושגית נוספת ניתן לראות דרך ההקשרים בין פרספקטיבת הזמן של בני הנוער והחיבור בין שלושת ממדי הזמן עבר- הווה - עתיד, לבין תהליך האינטגרציה של ה"אני" , תהליך אשר יוצר גיבוש של הזהות האישית כמשימה המרכזית של בני הנוער בגיל ההתבגרות . אותו תהליך מציין גם את ההשתנות של בני הנוער, לא רק במעבר בין הילדות לבגרות, קרי בין העבר להווה , אלא בעיקר ההשתנות ברמה הנפשית וההתנהגותית וההבנה שהתנהגויות העבר ובמרכזם אלו הסיכוניות, משפיעות גם על עתידם ולפיכך עתידם תלוי בשינוי זה. יחסי הגומלין בין הרכיבים הסוציולוגיים והרכיבים הפסיכולוגיים משפיעים הדדית על אוריינטציית העתיד ושאיפות תעסוקתיות של נוער נושר , אך באופן פלאי, מתקיים היזון חוזר בכך שעצם החשיבה על העתיד עבור בני נוער נושרים, כבר מחוללת בתוכם ביסוסם של מושגים נוספים ומקדמת עבורם אלמנטים חדשים, החשובים להתפתחותם הנפשית והחברתית.

כך ניתן לראות כיצד אוריינטציית העתיד מקדמת את המושג 'חוסן', כמפחית מצבים של חרדה ודיכאון ומונע בכך התנהגויות סיכון. כיצד המושג 'זהות', דרך החשיבה על העתיד, מתגבש ומתחדד ומחזק על ידי כך את הביטחון אישי, הדימוי העצמי והתפיסה העצמית. כיצד אוריינטציית העתיד קשורה למושג 'מוביליות' , היוצרת מרחב לשינוי במקום הפיזי, הכלכלי או החברתי ומבטיחה מיקום אחר בחיים. הווייתם של מושגים אלו בחייהם של בני הנוער הנושרים, יאפשרו להם התפתחות רבה במישור הרגשי , אישי והחברתי ייצרו מחשבות אופטימיות וחיוביות באשר לעצמם וההפנמה שקיימת האפשרות לשינוי ובכך יקדמו את חייהם לעתיד טוב יותר.

5.3 השלכות מעשיות והמלצות

ההשלכות המעשיות וההמלצות של מחקר זה, בהקשר של אוריינטציית העתיד ושאיפות תעסוקתיות של נוער נושר, מתחלקות לשתי רמות: מסקנות המכוונות להתפתחותו של הפרט, קרי בני נוער נושרים ומסקנות המכוונות לאחריותה של המסגרת האירגונית אליה משתייכים בני נוער אלו , קרי המחלקה לקידום נוער במשרד החינוך.

1. השלכות מעשיות לצוות החינוכי-טיפולי ברמת פיתוחו של הפרט

א. על מנת לפתח אוריינטציית עתיד ושאיפות תעסוקתיות של בני נוער נושרים נדרשת עבודה חינוכית-טיפולית, פרטנית או קבוצתית, המכוונות להשגת תחומים אלו. עבודה זו כוללת:

* עיבוד חווית הנשירה ותחושות הכאב והסבל הנלוות אליה.
* יצירת תהליך הכוונה לבירור עמוק של המטרות והיעדים של בני הנוער באשר לעתידם וזיהוי אפשרויות עתידיות בתחום משפחה, מגורים, השכלה או תעסוקה.
* בניית תכנית התערבות אישית, הכוללת חיזוק הדימוי העצמי והתפיסה העצמית במיוחד סביב יכולת לימודית ומסוגלות לימודית .
* פיתוח הבנת הקשר כיצד פעולות בהווה ( חיוביות או שליליות ) משפיעות על העתיד האישי, תוך חיזוק החוסן האישי ומניעת התנהגויות סיכון.

ב. יצירת תכנית השכלה אישית והכשרה מקצועית רלוונטית ומותאמת, המקדמת את השאיפה התעסוקתית. יצירת הכשרות מקצועיות מגוונות לשם חשיפה והתנסות במקצועות שונים.

ג. בניית תהליך הכנה לעולם העבודה והשתלבות בעולם זה הכולל:

* היכרות עם עולם העבודה במאה 21 ועתיד המקצועות השייכים אליו.
* חשיפה למגוון רחב של מקצועות והרחבה של מנעד האפשרויות בכל מקצוע, תוך זיהוי העדפות אישיות והתאמה.
* זיהוי חסמים ומכשולים בדרך למימוש השאיפה התעסוקתית וכמו כן דרכי התמודדות.
* שילוב והשמה בפועל בעולם העבודה כזירה להתנסויות תעסוקתיות בליווי מנטורים תעסוקתיים, מתחומי עיסוק שונים.

ד. בניית תהליך התערבות עם הוריהם של בני הנוער הנושר הכולל :

* היכרות וחשיפת ההורים למאפייני עולם העבודה במאה 21 .
* פיתוח ערוצי תקשורת חיוביים בין בני הנוער להוריהם.
* הגברת המודעות ההורית לחשיבות הנושא של אוריינטציית העתיד ובחירה של שאיפות תעסוקתיות בגיל ההתבגרות ועידוד ההורים לקיום שיח כזה עם ילדיהם.

2. מסקנות ברמת אחריותה של המסגרת הארגונית:

1. שינוי דפוסי החשיבה הסטראוטיפיים של הצוותים המקצועיים ביחידות לקידום נוער, באשר לקיומם של אוריינטציית עתיד ושאיפות תעסוקתיות אצל בני הנוער הנושרים שבטיפולם. מתוך כך, הבנת החשיבות פיתוח אוריינטציית עתיד ושאיפות תעסוקתיות של נוער נושר.
2. אימוץ והטמעת המסגרת התיאורטית כבסיס להבנת התופעה של אוריינטציית עתיד ושאיפות תעסוקתיות אצל נוער נושר .
3. ביסוס המדיניות של הגופים העוסקים בנוער נושר באשר לקידום אוריינטציית עתיד ושאיפות תעסוקתיות של בני נוער אלו , הכוללת:
* ניסוח תפיסת עבודה כוללת ותהליכי ההטמעה.
* כתיבת תכניות התערבות חינוכיות-טיפוליות.
* שילוב של אוריינטציית עתיד ופיתוח שאיפות תעסוקתיות במכלול פעילותן של המסגרות הפועלות עם בני נוער נושרים.
* יצירת מארג של הכשרות והשתלמויות לצוותים המקצועיים להטמעת נושאים אלו.

ד. זיהוי המגמות העתידיות של מקצועות בעולם התעסוקה במאה 21 ובניית תכניות לימוד רלוונטיות לעולם זה , מותאמות לבני נוער אשר נשרו ממסגרות לימוד פורמליות.

ה. פיתוח מודלים להשתלבות בני נוער נושרים בעולם התעסוקה ויצירת קשרים עם מעסיקים ומנטורים תעסוקתיים לקידום שאיפותיהם התעסוקתיות של בני הנוער.

ו. מתן ייעוץ, תמיכה וליווי לקידום יוזמות המבוססות על שאיפותיהם התעסוקתיות של בני הנוער הנושרים.

מעבר להשלכות בתחום הפרט והמסגרת, ישנן השלכות יישומיות נוספות:

3. התופעה שבה בני הנוער הנושרים רכשו ידע לגבי המקצועות בהם ירצו לעסוק בעתיד והם אף מתנסים בהם כבר בפועל בהווה, יכולה להיות בשורה חדשה לפיתוח השכלה לבני נוער נושרים. בנייה של תפיסה פדגוגית חדשנית תאפשר להם ללמוד בדרכים אוטונומיות, באמצעות כלים מקוונים ועדכניים, המותאמים לפדגוגיה של המאה 21 .

4. ההבנה שבני הנוער המרואיינים , מסמלים את השינוי במאפייני אוכלוסיית המטופלים בקידום נוער. המערכת צריכה להיות מודעת לכך ולהתאים את תכניות ההתערבות הטיפוליות או הלימודיות, למגוון רחב יותר של בני נוער, עם מאפייני נשירה שונים.

5.4 מגבלות המחקר

כמו לכל מחקר, גם למחקר זה מספר מגבלות. מגבלות אלו קשורות לבחירה במתודולוגיית המחקר כמחקר איכותני, המבוסס על שיטת התיאוריה מעוגנת בשדה. מגבלות הקשורות לכלי המחקר, מגבלות הקשורות לאוכלוסיית המחקר הספציפית וכן מגבלות הקשורות לעמדת החוקרת אל מול שדה המחקר. להלן המגבלות שנמצאו במחקר זה.

1. מגבלות בהקשר של מתודולוגיית המחקר –

 מחקר איכותני מבקש לבחון, לחקור ולהעמיק בתופעה חברתית מסוימת ולחפש את המשמעויות ומרב ההיבטים וההקשרים של אותה תופעה. בנוסף, מבקש המחקר האיכותני להבין את המציאות כפי שהיא נשקפת בעיניהם של הנחקרים ושם דגש רב על פרשנותו של החוקר בהבנת מציאות זו. מתוך כך עלולה להיווצר מגבלה ביכולת של החוקרת להגיע אל הנחקרים המתאימים למחקר ונגישות באשר ליכולת לראיין אתם. במחקר זה הנגישות של החוקרת לכלל היחידות לקידום נוער ומכאן לבני הנוער הנושרים הייתה גדולה ורבה בהיותה מנחת תעסוקה ארצית וחלק מהמטה של המחלקה לקידום נוער.

מגבלה נוספת הקשורה למתודולוגיית המחקר הייתה שבמחקר איכותני, חקירת מקרים בודדים ועצם העובדה שהפרשנות לתופעה היא סובייקטיבית מגבילה את יכולות ההכללה של המחקר. מה שמציב את השאלה האם מספר הנחקרים שנחקרו מייצג את כלל האוכלוסייה הנחקרת. לשם מענה על מגבלה זו, מחקר זה נעזר בדרכים שונות על מנת ליצור זוויות ראייה רחבות יותר, טריאנגולציה, המבססות את התוקף והאמינות של המחקר. המענה לכך בא לידי ביטוי בשימוש בשלושה כלי מחקר ( ראיונות, קבוצת מיקוד וכן ניתוח מסמכים ) וכמו כן, במודעות מתמדת לסוגיה זו מצד החוקרת ובקיומם של תהליכים רפלקטיביים בתכנון המחקר, בביצוע המחקר, בהבנת תוצאות המחקר, ביצירת המסגרת התיאורטית והסייגים הנדרשים לכך. בנוסף, התוקף במחקר המבוסס על תיאוריה מעוגנת בשדה, נעשה באמצעות תהליך של השוואה מתמדת בין הקטגוריות העולות מניתוח הנתונים בראיונות אל מול השוואה בנתונים שעלו מניתוח המסמכים. ביטוי נוסף לטריאנגולציה התקיים בזכות ניתוח הנתונים דרך פריזמת ההשוואה בין הדיסציפלינות השונות זו של הסוציולוגיה וזו של הפסיכולוגיה, מה שמכונה טריאנגולציה אינטר-דיסציפלינארית.

מגבלה נוספת בהקשר של מתודולוגית המחקר הייתה, שלמחקר המבוסס על תיאוריה מעוגנת בשדה דרוש יותר זמן מחקר על מנת ליצור פרספקטיבת זמן נכונה, יותר דיוק בדגימה התיאורטית ויותר זמן לקידוד הנתונים והשוואה בין הקטגוריות. יחד עם זאת הבחירה בשיטת המחקר של תיאוריה מעוגנת בשדה הייתה הבחירה הנכונה לנושא המחקר אוריינטציית העתיד ושאיפות תעסוקתיות של נוער נושר.

2. מגבלות הקשורות לאוכלוסיית המחקר –

אוכלוסיית המחקר שנבחרה למחקר זה הייתה בני נוער נושרים המטופלים ביחידות לקידום נוער ומתוך מגוון האוכלוסיות המטופלות ביחידות לקידום נוער, נבחרו בני נוער יהודים חילוניים. מגבלה ראשונה העולה מבחירה ספציפית זו היא שהיא אינה כוללת את מגוון האוכלוסיות המטופלות ולפיכך המחקר מציג רק צד אחד של נושא המחקר. מה גם שאוכלוסייה זו נחשבת כאוכלוסייה החזקה מבין בני הנוער המטופלים. מגבלה נוספת היא מעצם קיום ראיונות עם בני נוער, כאשר ראיון של בני נוער עלולה להיות בו עמדה של מרות וסמכות, המשפיעה על האותנטיות של הנתונים הנובעים מבני הנוער, במיוחד כאשר מדובר בבני נוער נושרים אשר התעמתו בחייהם אל מול דמויות סמכות מבוגרות. על מנת לאפשר את הפתיחות המרבית של בני הנוער המרואיינים היה צורך מצד החוקרת להשתמש בטכניקות של יישוג ( reaching out) ) ויצירת קשר בדקות הראשונות של הריאיון. הובהר לבני הנוער שיש להם את הזכות לא לענות על שאלה שאין הם רוצים להשיב עליה וכמו כן יש להם את הזכות לעזוב את הריאיון בכל זמן נתון. בנוסף הובהר בצורה חזקה מאוד שחל חיסיון מלא על הפרטים הנאמרים בריאיון, מתוקף היותם מרואיינים אך יתרה מכך מתוקף היותם בני נוער מטופלים ביחידות לקידום נוער ושמירת החיסיון היא חלק מכללי הברזל של הפרופסיה המקצועית. הובהר לבני הנוער שבכתיבת התיזה ישונו פרטיהם וכל חומרי המחקר הקשורים אליהם, יושמדו לאחר סיום המחקר.

מגבלה נוספת הייתה קשורה ליכולת הוורבלית המסוימת של בני הנוער בסיכון, המאופיינים כמתקשים ביכולת ביטוי ובעלי שפה דלה ומצומצמת המתווסף לאפיון של בני הדור Z הרגילים לאייקונים במקום מילים. מענה למגבלה זו היה ביכולת ההכלה של החוקרת בזמן הריאיון ובבחירה להיעזר במסמכים המציגים את אוריינטציית העתיד באמצעות כלים לא וורבליים כדוגמת איור כפי שהודגמו בניתוח התכניות 'רשתות' ו'שחקים'. ( נספח ..... )

מגבלה אחרת קשורה לבחירת בני הנוער שישתתפו בראיונות. על מנהלי היחידות לקידום נוער הוטלה הבקשה לבחור בבני הנוער שישתתפו בראיונות וזאת על פי ההנחיות של החוקרת ובהתאם לדגימה התיאורטית. מתוך כך שמנהלי היחידות הם אלו אשר בחרו את המרואיינים, הייתה יכולה להיות הטיה בבחירת בני נוער הקואופרטיביים ביותר , הוורבליים יותר, המוכרים יותר על ידי היחידה ולפיכך יש להניח שעברו כבר תהליך כלשהו מקדים, החזקים ביותר וכדומה. על מנת לתת מענה למגבלה זו , נדרשה הייתה תשומת לב מרבית של החוקרת לאפיון של בני הנוער ומציאת המכנים המשותפים , כמו גם הבדלים ביניהם, נדרש לאבחן את הכלל ואת היוצא מן הכלל.

3. מגבלות הקשורות לעמדת החוקרת

עמדתה של החוקרת במחקר קשורה למידת קרבתה וזהותה של החוקרת עם שדה המחקר. במחקר זה יש לחוקרת היכרות עמוקה עם שדה המחקר וניסיון רב שנים מתוקף תפקידה כמנחת תעסוקה ארצית וכחלק ממטה המחלקה לקידום נוער במשרד החינוך. היכרות שמהווה יתרון בכל הקשור לנגישות לאוכלוסייה הנחקרת, הזמינות של הנחקרים או נגישות למסמכים שנותחו. אך יתרון זה יכול להוות גם חיסרון ומגבלה בכך שהידע המוקדם הכולל תפיסות מוטמעות ודעות מוצקות באשר לשדה המחקר והנחקרים , עלול למנוע פתיחות מחשבתית, גילוי של תוכן חדש או הקשרים חדשים. על מנת למנוע זאת ישנה מחויבות של החוקרת להיות מודעת למגבלה זו בכל שלב במחקר ולצמצם עד כמה שניתן את ידיעותיה במפגש עם הנחקרים, במיוחד כשמדובר בשיטה של תיאוריה מעוגנת בשדה. יחד עם זאת , אי אפשר להתעלם מהידע התיאורטי ולהגיע לשטח כ"לוח חלק", בעיקר בעידן של זמינות בלתי פוסקת של מידע ולפיכך עמדתה של החוקרת צריך להיות כזה המניח את התיאוריה בצד ומאפשר לטקסט עצמו, כפי שהובא על ידי הנחקרים, להוביל את המחקר. מעבר לעמדה ייחודית זו של החוקרת, מתקיימות הטיות טבעיות אל מול אוכלוסיית הנחקרים השונה מהחוקרת מבחינה תרבותית, אתנית, מגדרית או גילאית ולכן שם המשחק היא מודעות תמידית באשר להטיות אלו.

באופן כללי ניתן לומר שעל מנת למנוע את מגבלות המחקר ו"נקודות העיוורון" שלו התקיים תהליך רפלקטיבי דרך שיתוף עמיתים, הן משדה המחקר עצמו והן מהאקדמיה, בממצאים ובתובנות של המחקר, התקיימו שיחות בלתי פורמליות עם הצוותים המקצועיים המטפלים בבני הנוער שרואיינו על מנת להכירם בצורה יותר טובה ומחוץ לקונטקסט של הריאיון, ניתוחו היחסים הבין אישיים ועמדת הכוח במהלך הריאיון ונעשה תהליך הלוך ושוב אל מול הנתונים בפרספקטיבות זמן שונות לאורך המחקר.

5.5 תרומת המחקר לידע

תרומתו של מחקר זה באה לידי ביטוי במספר היבטים.

1. על אף שרוב המחקרים הקיימים ( Chen & Vazsonyi, 2013;Worrell & Hale, 2001; Hatala et al., 2017 ; Nurmi, 1991 Bartlett & Domene, 2015 ;) מציינים שלבני נוער בסיכון חסרה אוריינטציית עתיד, ממחקר זה עולה שלבני נוער נושרים, המטופלים ביחידות לקידום נוער, יש אוריינטציית עתיד ושאיפות תעסוקתיות, גם אם נושאים אלו נמצאים על רצף בין שאיפות ברורות ומוגדרות לבין שאיפות אמורפיות ומעורפלות. אוריינטציה זו באה לידי ביטוי דרך תחומים שונים ממעגל החיים, כאשר כל מעגל קיבל את ההתייחסות הספציפית לו, על פי תפיסותיהם האינדיווידואליות של בני הנוער הנחקרים. מחקר זה אפשר לאותם בני נוער להביע בצורה אותנטית, עד כמה שניתן, את קולם הייחודי בהקשרים אלו. עד כמה שידוע מחקר זה הוא הראשון מסוגו במסגרת של בני נוער נושרים המטופלים ביחידות לקידום נוער. לכן, המחקר הנוכחי סגר את הפער בידע הקיים בתחום זה, ולכן הוא מוצג כאן כחדשני ומקורי.

2. בהיבט התרומה לידע התיאורטי, המחקר מציג מודל אינטגרטיבי תיאורטי חדש IMFAOADY -לבחינה והסתכלות על אוריינטציית העתיד ושאיפות תעסוקתיות של נוער נושר. המחקר בחן את ההשפעות הסוציולוגיות והפסיכולוגיות על אוריינטציית העתיד ושאיפות תעסוקתיות של נוער נושר ומצא שמתקיימת מערכת יחסי גומלין בין שתי הדיסציפלינות והן משפיעות זו על זו הדדית. מתקיימת מטריצה בין המושגים השונים שעלו מהנתונים, הן מתחום הסוציולוגיה ( לדוגמא – השפעת הורים ומשפחה, בית הספר ובמרכזו חווית הנשירה ודמויות לחיקוי ) והן מתחום הפסיכולוגיה ( לדוגמא – בניית ה'אני', דימוי ותפיסה עצמית, תהליך של שינוי וזירה של התנסויות ) כדומיננטיים בבנייתם וקיומם של אוריינטציית עתיד ושאיפות תעסוקתיות של נוער נושר. בנוסף, באמצעות מחקר זה מתחדדת ההבנה שלאוריינטציית עתיד יש תפקיד מהותי בהבניית הזהות האישית של בני הנוער וכמקדמת חוסן ורווחה אישית המהותיים למניעת התנהגויות סיכון בנוער נושר. בכך הוסיף המחקר לידע בתחום הן בהקשר של אוריינטציית העתיד ( Seginer, 1995,2001,2003; Cinnamon & Rich, 2004 ; Nurmi ,1991) , הן בהקשר לפיתוח קריירה ( Brown ,2002 ; Lent & Brown, 2013 ;Patton & McMahon, 2001,2014 ; Di Fabio & Bernaud, 2018 ) ושאיפות תעסוקתיות ( Gottferdson, 1981 ; Rojewski, 1995 ; Bartlett & Domene, 2015 ) והן בתחום של נוער נושר ( Lahav, 2000 ;Romi,2007 ).

3. בהיבט המעשי, על בסיס המודל התיאורטי IMFAOADY המחקר מציע שינוי במדיניות היחידות לקידום נוער, הרואה את אוריינטציית העתיד והשאיפות התעסוקתיות של נוער זה כמרכיב חשוב בעבודת היחידות לקידום נוער. המודל היישומי שפותח במחקר זה יכול לספק הנחיות מעשיות לשילוב של תחומים אלו בפעילות היחידה ותפתח בבני הנוער רווחה אישית, אופטימיות והבנייה של הזהות האישית, הקריטיים להתפתחות תקינה של בני נוער אלו ותקדם את היכולת לחשוב על העתיד , לתכנן וליישם שאיפותיהם. בימים אלו, בעקבות תוצאות המחקר, התכנסה וועדה מיוחדת במחלקה לקידום נוער במשרד החינוך שתפקידה להבנות את הנושא של אוריינטציית העתיד כשתי וערב בתכניותיהן ופעילויותיהן של היחידות לקידום נוער בכל רחבי מדינת ישראל.

4. תרומה נוספת של המחקר קשורה להרכב של אוכלוסיית המטופלים בקידום נוער והתפיסה של הצוותים המקצועיים בקשר אליהם. ממחקר זה עלה שקיימים דפוסים שונים של נשירה המעידים על השינוי באוכלוסיית בני הנוער הנושרים המטופלים ביחידות לקידום נוער. אוכלוסייה השונה ממה שהיה מוכר עד לפני כמה שנים וכיום יש גיוון רב יותר באפיונים של בני הנוער. יחד עם זאת התפיסות שאותם מחזיקים הצוותים המקצועיים המטפלים בבני הנוער, כמו גם רובם של המחקרים , מתייחסים עדיין לסוג מסוים של אוכלוסייה ולפיכך מושפעים מתפיסות סטריאוטיפיות שאינן תואמות למציאות המשתנה. על אף שנושא זה לא היה במרכזו של המחקר יש לו השפעה על היכולת של הצוותים להאמין שבני נוער נושרים רואים את עתידם ועליהם מוטל התפקיד לעזור להם בקידומו. כלומר, המודל שפותח במחקר זה יכול לגרום לשינוי בתפיסה של העובדים החינוכיים- טיפוליים ביחס לאוריינטציית העתיד והשאיפות התעסוקתיות של נוער נושר בישראל.

5. בהקשר אוניברסלי, הנושא של בני נוער וצעירים שאינם משתייכים למסגרות של עבודה, לימודים או הכשרה מקצועית ( NEET ) הוא נושא אקוטי ברחבי העולם, כאשר עוד ועוד בני נוער וצעירים מוצאים את עצמם מחוץ למסגרות אלו, בגלל העדר השכלה נכונה והעדר יכולת הסתגלות לעולם עבודה משתנה. מודל ה IMFAOADY שעלה מהמחקר, כמו גם ההשלכות היישומיות יכולים לאפשר לבני נוער וצעירים אלו לבנות מחדש את שאיפותיהם התעסוקתיות ולפתח אוריינטציה כלפי העתיד, שיכולה לקדם אותם מבחינה אישית וחברתית. תכניות התערבות המכילות תרגילים ופעולות לפיתוח אוריינטציית עתיד יכולות להתאים למגוון המסגרות החינוכיות המטפלות בבני נוער נושרים.

5.6 מחקרי המשך

מחקר זה הוא רק ראשיתו של העיסוק באוריינטציית העתיד ושאיפות תעסוקתיות של נוער נושר ולפיכך נדרשים עוד מחקרי המשך רבים:

1. הרחבה של המחקר למספר רב יותר של בני נוער , כמחקר כמותי מקיף.

2. הרחבה של המחקר לאוכלוסיות בני נוער נושרים אחרים המטופלים ביחידות לקידום נוער כדוגמת – בני נוער ערבים, בני נוער חרדים, בני נוער בני העדה האתיופית ובני נוער יוצאי מדינות חבר העמים.

3. הרחבה של המחקר לבחינת עומק של ההיבט המגדרי וההבדל בין נערים לנערות בהקשר של אוריינטציית עתיד ושאיפות תעסוקתיות.

4. מחקרי פעולה הבוחנים את איכותן של תכניות ההתערבות המקדמות אוריינטציית עתיד ושאיפות תעסוקתיות.

5. מחקר גישוש לבחינת השונות בין מאפייני בני הנוער הנושרים ודפוסי הנשירה השונים בעידן העכשווי.